雲門寺西六七里聞符公蘭若最幽與薛八同往
作者：孟浩然
朝代：唐

paragraphs: 謂予獨迷方，逢子亦在野。
結交指松柏，問法尋蘭若。
小溪劣容舟，怪石屢驚馬。
所居最幽絕，所住皆靜者。
雲簇興座隅，天空落階下。
上人亦何聞，塵念都已捨。
四禪合真如，一切是虛假。
願承甘露潤，喜得惠風灑。
依止託山門，誰能效丘也。